
DAINAUA SOTERIOLOGICĂ ŞI „ORGASMUL INIŢIATIC”:  
„POEME INTERMINABILE”, de EUGEN EVU 
 
Cu destui ani în urmă (2006), îi reproşam, cu jumătate de glas, eminentului Poet româno-
hunedoreano-european, EUGEN EVU, în recenzia la volumul său, „Purpura iarnă” (Eubeea, 
2006), excesul gongoric de neologisme. Maestrul a tăcut, a acceptat...şi, peste trei ani, numai, 
când citeam şi recenzam „Vânătoarea de curcubee” (Hestia, 2009), constatam, cu bucurie 
umilă: „(...) acest nou şi splendid volum de versuri, de 64 de pagini, s-a <<scuturat>>, ÎN 
TOTALITATE, de orice dizarmonie (prin exces de <<modernitate>> neologistică), tot aşa 
precum poezia eminesciană cunoaşte epoca deplinei maturizări, apoteotice, în care s-a produs 
<<scuturarea podoabelor>>”. 
Poetul impresionantelor doine/”dainale” este, azi, probabil cea mai puternică personalitate lirico-
reflexivă, din Poezia română. Nu aruncăm vorbe-n vânt: nu există temă, adânc îndurată/suferită 
de Duhul uman terestru, pe care EUGEN EVU să nu şi-o fi apropriat, să nu o fi trăit, întru 
carnea Logos-ului său personal şi să nu o fi exprimat, cu dramatism - uneori atingând treptele 
sublime ale tragicului.  
Aşa că nu ne miră cum, prin noul său volum („Poeme interminabile”), Poetul EUGEN EVU, 
academician al Accademiei Internazionale "Il Convivio", Sicilia, Italia – a ajuns să “adulmece”, 
îndeaproape,  indeterminarea/”interminabilitatea” divină a orfismului.  
Poemele sale, din acest volum, vorbesc despre Supra-Omul-POET, ca despre o fiinţă vecină cu 
impersonalitatea zeilor şi cu o moarte care, paradoxal, poate, “regurgitează” viaţă – eternitate 
umanizat-expresivă, de fapt: “Nu te mai zbate/suflet al meu/zbaterea însăşi/ţi-e 
dumnezeu.//(…) GEAMĂNA MOARTE/NAŞTE MEREU/Nu te mai zbate/EU 
NEALMEU” – cf. Invocaţie nocturnă. 
Învierea-Renaşterea umană este, la scepticul şi sarcasticul tragedian, EUGEN EVU, 
un fenomen mai curând Gnostic, decât Creştin. ―Mielul” stă sub blestemul amestecului 
con-fratern (precum tracicul Fărtat, con-fratern, întru demiurgie, cu Nefărtatul – 
aparent paradox, exprimat astfel: “Noi, cei aduşi aici de moartea Ta murim/Abject 
sublim./Retro, Elohim!” – cf. Good morning!), până la non-disjuncţie semantică: 
CAIN-ABEL. “În pastoralia în pastoralia!/Acolo unde cele dintâi sanctuare/Au 
ajuns reptiliene cuibare/Acolo am auzit plânsul mieilor/Plânsul de primăvară,/Al 
învierii prin înjunghiere -/În pastoralia, în pastoralia!”. Nu e decât o parodie (cumplit 
sardonică!) a pastoralelor/bucolicelor viziuni vergiliene. “Păstorirea” nu mai este, 
demult, izotopică semantic cu “ocrotirea” - ci cu jertfa/asasinare, păgân-sălbatică, din 
partea unei omeniri coborâte, pe linia Revelaţiei antroposofico-steiner-iene, până la 
STADIUL INFERIOR-LEMURIAN (“reptiliene cuibare”): “Până la un anumit 
moment al evoluţiei Pământului, existau doar FIINŢE CU SÂNGE RECE ŞI LIPSITE DE 
PASIONALITATE; CELELALTE S-AU NĂSCUT PE LA MIJLOCUL PERIOADEI 
LEMURIENE. Prin aceasta s-au format şi cele două sexe, din sexul unic care existase până 

atunci. Datorită faptului că omul a eliminat din sine animalele inferioare, care mai trăiesc şi 
azi ca reptile, şi, mai târziu, când a devenit o fiinţă cu sânge cald, a îndepărtat din sine şi 
neamul păsărilor, el a ajuns la maturitatea necesară pentru a primi în sine spiritul, în prima 
lui formă” – cf. Rudolf Steiner, “Noţiunile fundamentale ale teosofiei”.  
“Înjunghierea” nu este (aici, cel puţin!) transfigurare, prin ―junghiul solar”-Raza/Revelaţie – ci 
este mărturia involuţiei canibalice, autofage (“mutaţia/Reciclările din 
interregn/Energofagia reciprocă‖), a unei umanităţi damnate (dar damnate, dimpreună cu 
Dumnezeul ei! – “nemila” este complementară trădării/”vânzării” Sinelui Divin, anticipând 
funcţia Iudei!): “Mieii zburdând pe morminte/Mieii înţărcaţi - carne roşie/Adulmecată 
de canibalii păstori/Ofranda cea plăcută domnului/Motivaţia fratricidului/Cainul 
iertat de cel de mai sus/Ca să se împlinească mutaţia/Reciclările din 
interregn/Energofagia reciprocă/Paradigma şi strămutările/Namilei,Nemilei/şi 
rodnicei de frate vânzare/sângele buşnind în celesta lucrare” – cf. Plânsul mieilor. 
Învingându-şi, fie şi ludic, înclinaţia pesimist-apocaliptică, precum Poeţii/Preoţii Logos-
ului antic (care se sinucideau - a se vedea Petronius sau Seneca! -  în mijloc de fast şi 
ospeţe!), şi EUGEN EVU (chiar dacă, lucid, ştie că “păstrăvii-n amonte mor la 
praguri‖ şi, spre amurgul lui ICHTHEOS/Hristos-Dumnezeu, “Nici icre de sămânţă 
n-or mai fi…” – ambiguu, spre apoteoza…”nocturnului”: “Sub parapante, corbii zbat 
stihii” – CORBUL fiind nu doar simbol funebru, ci şi Pasărea FOCULUI!) - se 
situează (militant ANAMNEZIC, răzvrătit contra “iernii” existenţial-proliferante!) sub 
semnul solar şi armonic al COCORULUI. Pasărea lui Apollon! (“Cocorul este pasărea 
lui Apollo, zeul soarelui (…). Cocorul este asociat cu poeţii, ce îl au pe Apollo ca patron‖ – cf. 
Dicţionar de simboluri, de Jean Chevalier/Alain Gheerbrandt): “Urcat pieptiş nu-mi vine să 
cobor/(AM FOST, UITAT ÎN IARNĂ, UN COCOR..)” – cf. Baladă la Uroi-Simeria. 
Sau, SOFIANIC-ESENŢIAL (“Sophia androginul din moarte înviind” – cf. Oarba 
empatie), taumaturgic („DIN MIEZ SPRE MARGINI VINE VINDECAREA‖ – cf. 
Baladă de septembrie): “În timpul cel mic, al duratei, COCOR,/din smulgere spre 
starea de zbor/Al inimii psalm niciodată nu piere.../Stoarce SOPHIA din fagure 
miere/Esenţa de leacuri,himere‖ – cf. Aumbre (amintind, fireşte, de Omul 
Divin/Cosmic al invocaţiei buddhiste: AUM!). 
…Poetul năzuieşte, precum Blaga, printr-o anamneză implicită Logos-ului descătuşat, 
spre ORIGINARITATEA MISTERIOS/MISTIC-SALVATOARE, funcţionând 
ciclic (“Roiri stelare, sori ce ard miriade/Eonii ce se-alungă şi răsar/Cu stingerea şi 
iarăşi vii cascade/SE-NTORC IZVORURI LA ORIGINI, IAR ŞI IAR” – cf. 
Strălumini – dar şi: “CICLICĂ naştere/Întru cunoaştere/Prin zodii maştere...” – cf. 
La Novalis): 
“A  ne reumple lumea de mister (…)Noi, fii din flori ai cerului din cer,/CĂZUŢI DIN 
SEMINŢIILE DIVINE ?/Am fost din îngeri? cei dintâi, văzuţii,/ASCUNŞI ÎN RAI 
CA-N CURCUBEU PĂUNII?” – cf. Baladă la Vâlcele Bune. Să nu uităm că 
hierogamia luciferian/luciferică a Eminescului se realizează, în fapt, între Păunarul 
Cosmic (”Ce împle cupele cu vin/Mesenilor la masă,/Un paj ce poartă pas cu pas/A-
mpărătesii rochii”  - hephaistico-anamnezic şi, în acelaşi timp, ţinând/stăpânind “trena de 
foc con-stelar/con-stelativ” a Lunii!) şi Lună/“Fata din rude mari împărăteşti”…! 

Astfel, devenind/atingând Stadiul Eliberării Ante-Nirvanice, Brahman: “Vis visat 
oglindit/Libertate luminând” – cf. Sanctuar pe umeri. 
 
Totul, pentru soteriologie! – căci: “Nu-i scris la care pagină e moartea” – cf. Epifanie. 
Altfel, rămâi în nadir – “ştiind”, dar/deci murind: “Pulsaţia zburând prin armonii/Se-
ntoarce-n orizont-nadir. Vei şti” – cf. Epifanie. “Cine ştie prea multe, moare prea 
repede”, nu? Probabil, dacă nu crede în Şansa Revelaţiei. Dar numai dacă Misterul 
blagian al ―minus-cunoaşterii”/”cunoaşterii luciferice”, de fapt, al Re-Armonizării cu 
“susul”, prin ruptura, ACUM, cu “josul” -  este păstrat (consecutiv, apare, o, mult-
aşteptata “DAINA” din colindă!): “Murindu-mi moartea-ntre pământ şi cer/Reumplu 
Nemurirea de Mister./Al Spiritului, moartea nu-mi dă pace/De-aceea cânt şi Florile-
sunt-dalbe...” – cf. Florile dalbe. 
Da, “dainaua” barbilian-soteriologică, prin “orb” Misterul Re-Armonizării Cosmice: 
“AINA-DAINA, orb misterul/Zdreanţa purpurei, BĂLAUR/Când îngenunchiase 
Cerul/Din splendoare-n frig de aur” – cf. De adio. Balaurul fiind Paznicul Sacru al 
Misterelor Eleusin-Demiurgice…! 
…“SOPHIA” nu este “ştiinţă”, ci “ŞTIRE ÎNTRU SINELE UMANO-
DIVIN/înţelepciunea Magului Kogaionic” – altfel, se micşorează şansa Revelaţiei 
Soteriologice (fanta dinspre Misterul Învietor se îngustează!): “Hristos ştiind aflase. 
Eternitatea scade” – cf. Oarba empatie. 
 
Voind să des-cânte Kali Yuga/Vârsta Întunericului/Fierului (când “Moartea 
bătrână-n stihii/Urlă gravidă prin gloate...” – cf. Kali Yuga) - Poetul este/devine, 
iniţiatic, “Pasărea Haar”, orfică şi thanatică, totdeodată (dar exorcizarea de moarte se 
face tocmai prin…”murirea” întru CÂNTEC-REARMONIZARE, ÎNTRU NOU 
COSMOS! – “cu moarte pre moarte călcând”): ―Acea pasăre prea-înaltă plutind/Sub 
care inima ta se mai zbate/Numele şi-l CÂNTĂ parcă murind‖- cf. Pasărea HAAR. 
Sau, din nou, echivalarea dublă, a Poetului şi a Revelaţiei, cu Harul 
Apollinic/COCOR, taumaturgic, întru thanatomahie: ―Sub azimut bătrân 
COCOR/râzând eu MOARTEA MEA SĂ-MI MOR!” – cf. Cântec pentru Canon-
Group. Şi, altfel şi mereu la fel: “Logos străpuns ca rit al învierii...‖ – cf. Miel al 
durerii (variantă). Moarte iniţiatică, autosacrificială, a Poetului, pentru a adeveri 
Efectul Soteriologic/Cathartic, al Poeziei: “Nu plânge-n vis bătrân, Miel al 
Durerii.../În paradis vor înflori iar merii/Gustând sămânţa cu amar 
ocult,/Cunoaşterii altoiul vindecării/Cel  reprimit ca dar, prinos plăcut,/Se-nfrupte-n 
noi misteru-mpreunării?‖- cf. Miel al durerii (variantă). 
 
Iată cum apare Poetul eliberat/mântuit, prin Logos orfico-demiurgic - imperativ şi 
inspirat, chiar theogonic, întru a sa demiurgie: “Daţi-i poetului pădurea vie/O va 
sculpta şi o va umple de zei/Apoi va inventa o teogonie/la care să se-nchine discipolii 
săi” – cf. Daţi-i o pădure… 
 
…Coperta ar trezi, poate, impresia că Poezia Maestrului este una erotico-sexuală. Şi 
novicii, văzând reiterarea cuvântului “orgasm”, vor întreţine această falsă idee, despre 
 4 
 
Poezia Poetului! Să fie, aici, şi o oarece uşurătate a Maestrului, care mai derapează, 
când şi când…poate calculat, atrăgând cititorul în viitoare capcane semantice: “Zdrenţe 
bikini chiloţeii primelor orgasme” (cf. Un pamphlet, ma non troppo)…?! Se poate. 
Pentru că, iată ce structură sintagmatică domină semantica “orgasmului”, din acest 
volum “evuian” (şi nu numai!): 
“Ontologia orgasmelor tale/Şi verticala punere-n cruce a/Îngerului în organic 
năpârlind/- TU ASEMENI SCĂLDĂTOAREI/EU ASEMENI CASCADEI -/Jertfe 
plăcute Daimonului”- cf. Eros t.v. nocturn - O descriere a orgasmului, în DOIME      
(variantă). ...Da, Păcatul Proliferării (sexualitate înjosită/înjositoare!)-DOI trebuie 
transfigurat în OPUSUL său – deci, resacralizat: deasupra de DOI, să fie, din nou, pitagoreic, 
Stăpân-UNU - deci, REFACEREA TREIMII!!! 
Francezii, buni cunoscători ai mythos-ului sexual, vorbesc de “la petite mort”. Ca 
metaforă a ORGASMULUI. Dar şi grecii antici îi “înfrăţeau” pe Eros, pe Thanathos şi 
pe Hypnos…! 
Ce este, deci, “orgasmul evuian”? Este forma specifică de “moarte iniţiatică”. ―Tu 
asemeni scăldătoarei/eu asemeni cascadei‖ – spune stihul evuian. EA este 
atotcuprinzătoare/îmbrăţişătoare a morţii, iar EL se “aruncă”, iniţiatic-cascadic, blagian 
(“TIMPUL CASCADĂ îi caracterizează pe cei ce trăiesc în trecut, pe CEI CE ACORDĂ 
VALOARE TRECUTULUI, CARE A FOST DE AUR” – cf. Lucian Blaga, Orizont şi stil, Ed. 
Humanitas, Bucureşti, 1995,  pp.84-101) – în îmbrăţişarea morţii, spre a avea parte de Înviere: 
Noua Femeie/Noua Lume!  
 Harap-Alb a “înviat”, în finalul basmului, prin “orgasmul” erotico-thanatico-hypnotic: 
“I se taie capul” (rădăcina fiinţei umano-divine) – şi devine (prin Fata Împăratului 
ROŞ – adică, a Soarelui!) - “TREZITUL” şi, deci, RE-ÎNSCĂUNATUL COSMIC, 
cu “paloşul demiurgic” redat: “(…) atunci Harap-Alb îndată ÎNVIE și, ștergându-se cu 
mâna pe la ochi, zice suspinând: - Ei, da' din GREU MAI ADORMISEM! — Dormeai tu mult 
și bine, Harap-Alb, de nu eram eu, zise fata împăratului Roș, sărutându-l cu drag și DÂNDU-
I IAR PALOȘUL ÎN STĂPÂNIRE”. 
…Da, EUGEN EVU dezvoltă, astfel, Mistica Femeii. Prin Femeie ne-a venit Moartea, 
tot prin Femeie (FEMEIA COSMICO-MARIANICĂ!) ne vine 
ÎNVIEREA/”verticala punere-n cruce”! Tot “scenariul” erotic, preamărirea 
FEMEII -  este ―jertfă plăcută DAIMONULUI‖ socratic, Logos-ului Întrupat (dacă 
folosim limbajul creştin). 
…De la volum la volum, aşteptăm, de la EUGEN EVU, noi revelaţii existenţiale şi, mai 
cu seamă, revelaţii re-sacralizante. Continuu în viziune, mereu şi mereu 
(“interminabil”!), el nu ne dezamăgeşte, nici măcar o dată, nici măcar o clipă de/din 
…”interminabilitate”! 
Singura problemă este (şi rămâne!) una destul de grea: ca EUGEN EVU să fie citit “în 
cheia” sa originară, în care şi-a desluşit, sie însuşi, ceea ce divinitatea i-a dezvăluit (cât 
de ocult!) Misterele Isiaco-Eleusine. Oare va fi posibil? Şi în ce proporţii umane? 

…Se va vedea, în timp. “Á la bon entendeur, salut!”  
…Dar Poetul va apuca, oare, să ştie/afle (sofianic!) dacă…”da”, ori dacă “ba”?! Când 
“interminabilul” poetico-iniţiatic va deveni “desăvârşire/terminare‖ a ŞTIRII 
SOPHIANICE – a INIŢIERII generale? Asta n-o poate şti nimeni, din zona 
“orgasmului iniţiatic”. 
                                                                      prof. dr. Adrian Botez 
 
 
 
 
 
 
 
 
 
 
 
 
 
 
 
 
 
 
 
